Društvo GRS Tržič

Cesta Ste Marie Aux Mines 19

4290 Tržič

Poročilo o delu Društva GRS Tržič v letu 2010

Organizacija dejavnosti , prireditve, dogodki:

Leto smo začeli z zimskim usposabljanjem na Zelenici. Konec januarja smo izvedli dneve TS v Dolgi njivi , kljub prijavi zaslužka željnih gorskih vodnikov tržnemu inšpektorju , da GRS ne sme prenašati znanja in izkušenj neorganiziranim planincem , sploh pa ne zastonj. Smo se pa odločili da ga v taki obliki izvedemo zadnjič. Zima je bila specifična z veliko padavin in izredno nestabilno snežno odejo,kljub temu smo v začetku februarja izvedli tekmo v TS rallyu na Korošici. Tekma je lepo uspela na veliko zadovoljstvo organizatorjev in tekmovalcev.

Avgusta smo organizirali plezalni tabor Lienških Dolomitih. Opravljeno je bilo nekaj plezalnih vzponov 4. in 5. ts , vzponi po feratah in pristopi na vrhove.

Za preostale člane, ki jih imenujemo izredni člani oz. zaslužni , je bila organizirana ekskurzija po zgornjesavski dolini.

Nadaljevali smo z organizacijo kolesarskega vzpona na planino Šija . Želeli smo ga nadgraditi v duatlon z vzponom na Košuto , vendar zaradi slabega vremena, v tistem tednu so bile katastrofalne poplave v Sloveniji, udeležba ni bila velika, izpeljan pa je bil klasičen vzpon s kolesom na Šijo.

Izobraževanje, usposabljanje, predavanja :

5 članov je opravilo 80 urni tečaj PP na Igu, en član pa je opravil izpite za člana. Zimsko vajo smo izvedli na Zelenici , poleg tega pa še dodatna popoldanska usposabljanja iz specialnih tematik – stensko reševanje , orientacija, žičnice …. Letno vajo smo izvedli v Storžiču, in sicer s plezanjem in delom v skali.

Ekipa GRS Tržič je sodelovala na regijskem preverjanju iz znanja PP v Radovljici , kjer smo dosegli 7. mesto. Kasneje se je ta ekipa udeležila tudi tekmovanja ob dnevu reševalcev na Jezerskem.

Sodelovali smo tudi na skupni mednarodni taktični vaji Cooperate 2010 na Koroškem , kjer smo skupaj z ostalimi silami izvedli reševanje iz grape Sapotnica pod Malim Ljubeljem.

Na nivoju GRZS so se redno usposabljali letalci, inštruktorji smo imeli 13.2. seminar na Jezerskem . Tudi ostali specialisti so se dodatno izobraževali na zveznem nivoju. Ne gre pozabiti sodelovanja v UO in Komisijah , kar nekaj sej in ur je bilo v preteklem letu žrtvovanih za organizacijo GRZS . Udeležili smo se dopolnilnega usposabljanja za predavatelje na Igu , seminarja za vodenje intervencij in seminarja o stresu in psihloških vidikih pri množičnih nesrečah.

Dva člana sta se udeležila zasedanja IKAR na Slovaškem . Tu bi predvsem izpostavil delo dr. Tomazina, ki se redno udeležuje simpozijev ozkega jedra zdravnikov, organiziranih v sklopu IKAR. Njihovo mnenje o organizaciji gorskega reševanja je v splošnem nenaklonjeno prostovoljstvu in trenutni organiziranosti GRS , zato pogosto prihaja do trenj med njimi in GRZS ter ostalimi Komisijami znotraj IKAR. Vendar skušamo zadeve konstruktivno reševati.

Udeležili smo se tudi usposabljanja za vodnike reševalnih psov in inštruktorje na Passo Rolle v italijanskih Dolomitih ,ki ga je organizirala GdiF.

Maja sem bil kot član predsedstva GRZS na srečanju gorskih reševalnih služb JV Evrope , kjer smo iskali možnosti za povezovanje med službami. Do napredka ni prišlo , tu ne gre za operativno povezovanje ampak širše politične odločitve na nivoju regije. Bistven cilj pa je črpanje EU sredstev.

Naše reševanje izpod plazu na Zelenici je dr. Tomazin predstavil strokovnjakom urgentne medicine v Portorožu. Verjetno je še kaj pomembnega , pa naj mi tisti ki sem jih pozabil ne zamerijo.

Članstvo:

Leto 2010 smo začeli s 24 operativnimi člani in 7 pripravniki . Še vedno imamo 5 inštruktorjev GRS ,zdravnika, enega inštruktorja letalskega reševanja, zdravnika letalca in enega letalca reševalca. Trenutno je v naših vrstah en gorski reševalec vodnik reševalnega psa, en pripravnik in en pridružen član, ki sta ravno tako po kinološki strani vodnika psov. Ostale specialnosti , ki bistveno pripomorejo k delu v GRS : pet inštruktorjev alpinizma , dva gorska vodnika z mednarodno licenco , predavatelj z licenco RK za izvajanje 80 urnih programov PP. Poleg tega imamo člane v Komisijah za medicino, opremo in zveze, letalsko reševanje ter vzgojo in tehniko.

Reševanja , preventiva,ostala dejavnost:

V preteklem letu smo opravili 16 intervencij ,na sedmih je sodeloval helikopter. Vse intervencije so zabeležene in zaključene v SPINU. Najbolj sta se nam vtisnili v spomin reševanje zasutega v plazu na Zelenici in tragični vikend konec oktobra, ko smo v dveh dneh imeli tri intervencije in dva mrtva na področju Zelenice.

V času poletja smo za vikende imeli organizirano dežurstvo , kar je zagotovo prednost v primeru intervencije, sistemsko pa nikakor ne gre skupaj, da prostovoljci kot smo trenutno GRS delujemo na tak način.

Člani so predavali o organizaciji in delu GRS skavtom na taboru v Podljubelju in na Šiji , izvedli smo predavanja s predstavitvami učencem osnovnih šol, predstavili smo dejavnost GRS predšolskim otrokom v vrtcu Tržič. Sodelovali smo na prireditvah PD Križe na Kriški Gori , na tekmi starodobnikov na Ljubelju, gorskem teku na Dobrčo .

V času obratovanja žičnice na Zelenici smo izvajali dežurstvo na Zelenici. Na Šiji smo izvajali nujna vzdrževalna dela na koči in njeni okolici .Statistično imamo zabeleženo večino aktivnosti , ki so priloga temu poročilu. Že nekaj let je končna vsota vseh ur okrog 5000 ur , točne številke pa najdemo v naši bazi . Vsak po svojih močeh in zmožnostih je prispeval delček, da smo skupaj sestavili celoto. Moram pa reči , da opažamo po odzivih članstva , da je obremenitev in zahtev vedno več in da smo verjetno dosegli nek rob, preko katerega ob taki organiziranosti ne bomo več zdržali. Zato je moj namen držati pripravljenost Društva nekje na takem nivoju kot do sedaj, mogoče celo malo manj. Žal se tudi niso uresničila naša pričakovanja glede Zakona o prostovoljstvu, ki naj bi bistveno vplivala na delo prostovoljcev in njihovo stimulacijo v družbi. Država nas še celo kaznuje, saj našo osnovno dejavnost smatra kot adrenalinsko in moramo prispevati za zavarovanja še več kot naši reševanci.

Hkrati moramo od lanskega leta plačevati tudi uporabo prostorov nazaj državi , za katero v bistvu delamo. Enako velja tudi za našo kočo, ki jo uporabljamo za usposabljanja – najemno pogodbo sicer še imamo , vendar so že jasni namigi, da v tej deželi ne more biti nič zastonj – če bo prišlo do prodaje brunarice s strani države bomo verjetno potegnili krajši konec.

Za konec, brez razumevanja PP Tržič in komandirja Mitja Perka bi bila marsikatera stvar težja. V teh prostorih imamo sestanke , v kleti skladišče,parkirano vozilo in prikolico ter marsikatero vajo. Zavedamo se , da včasih s svojo dejavnostjo motimo redno delo policistov, zato se jim res še toliko bolj zahvaljujemo za potrpežljivost in upamo še na bodoče dobro sodelovanje.

Tržič, 13.2.2011 Slavko Rožič